Diari Oficial de la Generalitat Valenciana


Sumari del DOGV 9131, del 20-07-2021 (2021/7841)

DECRET 92/2021, de 9 de juliol, del Consell, de regulació del personal funcionari amb habilitació de caràcter nacional.
-----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/07/09/92**

### Versions

 10/12/2024 - Actualitat  11/07/2024 - 09/12/2024  Text inicial: 21/07/2021 - 10/07/2024 

### Dades del document

Número de DOGV
:   9131

Data del DOGV
:   20-07-2021

Secció del DOGV
:   I. DISPOSICIONS GENERALS

Número del document
:   2021/7841


Data del document
:   09-07-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * reglament administratiu
    * administració local
    * funcionari
    * legislació
    * concurs administratiu

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 92/2021, de 9 de juliol, del Consell, de regulació del personal funcionari* *amb habilitació de caràcter nacional.*

Títol I. Disposicions generals

Article 1. Objecte i àmbit d'aplicació

Títol II. Llocs de treball reservats a personal funcionari amb habilitació de caràcter nacional

Capítol I. Creació, classificació i supressió de llocs reservats a personal funcionari amb habilitació de caràcter nacional.

Article 2. Creació, classificació i supressió de llocs de treball necessaris reservats a personal funcionari amb habilitació de caràcter nacional

Article 3. Creació, classificació i supressió dels llocs de col·laboració reservats a personal funcionari amb habilitació de caràcter nacional

Article 4. Creació, classificació i supressió dels llocs de treball reservats a personal funcionari amb habilitació de caràcter nacional en mancomunitats de municipis

Article 5. Creació, classificació i supressió dels llocs de treball reservats a personal funcionari amb habilitació de caràcter nacional en àrees metropolitanes

Article 6. Llocs en entitats d'àmbit territorial inferior al municipal

Article 7. Municipis amb característiques especials

Article 8. Permanència

Article 9. Llocs de tresoreria

Capítol II. Llocs eximits

Article 10. Supòsits

Article 11. Exercici de les funcions reservades en les entitats locals eximides

Article 12. Procediment

Capítol III. Assistència i cooperació de les diputacions provincials

Article 13. Garantia de l'exercici de les funcions reservades

Article 14. Serveis d'assistència tècnica

Article 15. Comissions circumstancials

Capítol IV. Agrupacions

Article 16. Agrupacions de secretaria

Article 17. Agrupacions d'intervenció i de tresoreria

Article 18. Procediment per a la constitució d'agrupacions

Article 19. La junta de l'agrupació

Article 20. Procediment per a la dissolució d'agrupacions

Article 21. Àmbit territorial

Article 22. Terminis

Títol III. Provisió de llocs de treball reservats a personal funcionari amb habilitació de caràcter nacional

Capítol I. Disposicions generals

Article 23. Formes de provisió de llocs de treball

Article 24. Coneixement del valencià

Article 25. Modificacions en la forma de provisió

Capítol II. Concurs ordinari

Article 26. Convocatòria

Article 27. Tribunal de valoració

Article 28. Actes de cessament i presa de possessió

Article 29. Diferiment del cessament i la presa de possessió

Secció Primera. Mèrits del concurs ordinari

Article 30. Mèrits aplicables en el concurs ordinari

Secció Segona. Mèrits de determinació autonòmica.

Article 31. Determinació dels mèrits

Article 32. Valoració dels mèrits

Article 33. Registre de mèrits de determinació autonòmica

Article 34. Acreditació de mèrits

Article 35. Publicació de la puntuació dels mèrits autonòmics a l'efecte de concursos

Article 36. Registre integrat

Article 37. Mèrits específics

Capítol tercer. Provisió per lliure designació

Article 38. Classificació dels llocs per a la seua provisió per lliure designació

Article 39. Convocatòria i tràmits

Article 40. Incompliment de l'obligació de convocar

Capítol IV. Altres formes de provisió definitiva

Article 41. Permutes

Article 42. Primera destinació

Capítol V. Formes de provisió temporal de llocs per personal funcionari de carrera

Secció primera. Provisió temporal de llocs reservats per personal funcionari amb habilitació de caràcter nacional

Article 43. Nomenaments provisionals

Article 44. Comissions de serveis

Article 45. Acumulació de funcions

Secció segona. Provisió temporal de llocs reservats per un altre personal funcionari

Article 46. Nomenaments accidentals

Secció tercera. Revocacions

Article 47. Revocacions

Secció quarta. Cooperació de la Generalitat per raons d'urgència

Article 48. Procediment

Article 49. Terminis

Capítol VI. Formes de provisió temporal de llocs per personal funcionari interí

Article 50. Personal interí

Secció primera. Selecció per les entitats locals

Article 51. Procediment i requisits

Secció segona. Borses de treball per a la provisió interina de llocs de treball reservats a personal funcionari amb habilitació de caràcter nacional

Article 52. Supòsits

Article 53. Requisits d'accés a les borses de treball

Article 54. Constitució de les borses de treball

Article 55. Tribunal

Article 56. Funcionament de les borses de treball

Article 57. Caducitat de les borses

Article 58. Comunicacions

Títol IV. Règim disciplinari

Article 59. Règim jurídic

Disposició addicional primera. Primera destinació

Disposició addicional segona. Fi de la via administrativa.

Disposició addicional tercera. Bases generals de la convocatòria de la borsa per a la provisió de personal interí.

Disposició transitòria primera. Llocs de tresoreria en municipis amb secretaries classificades en classe segona

Disposició transitòria segona. Agrupacions

Disposició transitòria tercera. Personal funcionari interí que estiga prestant serveis

Disposició transitòria quarta. Adaptació del Registre de mèrits

Disposició final primera. Incidència pressupostària

Disposició final segona. Entrada en vigor

Disposició derogatòria única

Annex. Bases generals per a la convocatòria de les borses de treball per a la provisió interina de llocs de treball reservats a personal funcionari amb habilitació de caràcter nacional

Primera. Objecte i règim jurídic

Segona. Convocatòria

Tercera. Requisits de les persones aspirants

Quarta. Sol·licituds

Cinquena. Taxa d'admissió

Sisena. Admissió de les persones aspirants

Setena. Tribunal

Huitena. Valoració de mèrits

Novena. Mòdul formatiu

Deu. Elaboració de la borsa

Onze. Règim d'impugnacions i d'al·legacions

Amb motiu de l'aprovació de la Llei 27/2013, de 27 de desembre, de racionalització i sostenibilitat de l'Administració local, es va produir una modificació del règim jurídic del personal funcionari amb habilitació de caràcter nacional que va alterar el repartiment competencial entre l'Estat i les comunitats autònomes en aquest àmbit. Com a conseqüència d'aquesta aprovació, la Generalitat ja va realitzar, mitjançant el Decret 76/2015, de 22 de maig, del Consell, una primera adaptació del seu règim jurídic, quant a la puntuació dels mèrits de determinació autonòmica en els concursos de trasllats, i va modificar les previsions del Decret 32/2013, de 8 de febrer, del Consell, pel qual es regula el règim jurídic del personal funcionari amb habilitació de caràcter nacional en l'àmbit territorial de la Comunitat Valenciana.

Quedava pendent, en l'àmbit estatal, l'aprovació d'una norma reglamentària que desplegara les previsions de la Llei 27/2013, de 27 de desembre. Aquest desenvolupament va tindre lloc amb el Reial decret 128/2018, de 16 de març, pel qual es regula el règim jurídic dels funcionaris d'Administració local amb habilitació de caràcter nacional. L'aprovació d'aquesta norma determina que la normativa autonòmica vigent fins hui, el Decret 32/2013, haja d'adaptar-se als canvis produïts en el règim jurídic d'aquest personal funcionari per la normativa bàsica, que, per tant, vincula les comunitats autònomes.

D'altra banda, mitjançant el Decret 154/2016, de 21 d'octubre, del Consell, pel qual es regula el procediment de selecció de funcionaris interins i es creen les borses de treball per a la provisió interina de llocs de treball reservats a personal funcionari amb habilitació de caràcter nacional, es va establir, per primera vegada, una regulació íntegra per al nomenament de personal interí en llocs reservats a personal funcionari amb habilitació de caràcter nacional, i es va crear una borsa de personal interí, atenent una demanda de l'Administració local.

Aquest decret està dins de l'àmbit de les competències de la Generalitat en aquesta matèria, s'adapta al nou marc legal, millora la tècnica normativa, evitant la dispersió de normes, i incorpora novetats i millores encaminades a una gestió més eficaç i, per tant, a una millora en la qualitat del servei públic que presten les nostres entitats locals. D'aquesta forma es deroguen tant el Decret 32/2013, de 8 de febrer, i la seua modificació efectuada pel Decret 76/2015, de 22 de maig, així com el Decret 154/2016, de 21 d'octubre, i queda integrat el seu contingut en aquest nou decret.

El decret s'estructura en quatre títols. El primer d'ells, denominat "Disposicions generals", regula l'objecte i àmbit d'aplicació de la norma. El títol segon es dedica als llocs de treball reservats a personal funcionari amb habilitació de caràcter nacional i es divideix en quatre capítols: Creació, classificació i supressió de llocs reservats a personal funcionari amb habilitació de caràcter nacional, llocs eximits, assistència i cooperació de les diputacions provincials i agrupacions. El títol tercer regula la provisió de llocs de treball reservats a personal funcionari amb habilitació de caràcter nacional i es divideix en sis capítols: disposicions generals, concurs ordinari, provisió per lliure designació, altres formes de provisió definitiva, formes de provisió temporal de llocs per personal funcionari de carrera i formes de provisió temporal de llocs per personal funcionari interí. L'últim títol regula el règim disciplinari. Finalment, el decret regula en l'annex les bases generals per a la convocatòria de les borses de treball per a la provisió interina de llocs de treball reservats a personal funcionari amb habilitació de caràcter nacional.

La norma que s'aprova desenvolupa les previsions estatals i regula les competències autonòmiques en matèria de creació i classificació de llocs, simplificant, unificant i aclarint els procediments previstos en el Decret 32/2013, de 8 febrer. S'ha tingut en compte, així mateix, la legislació autonòmica de mancomunitats i el nou règim jurídic dels llocs de tresoreria. Es detallen procediments relatius a l'assistència i cooperació de les diputacions provincials a través de diferents figures com són els serveis d'assistència tècnica i les comissions circumstancials. En matèria de classificació, es desenvolupen les previsions sobre les agrupacions de llocs, especialment les noves per al sosteniment del lloc de tresoreria, i s'estableix un procediment per a la creació d'agrupacions d'àmbit interautonòmic.

En matèria de concursos, si bé els mèrits ja van ser adaptats al nou marc legal, s'introdueix, respecte del valencià, el nou marc normatiu vigent adaptat a la normativa comunitària. En aquesta matèria s'incorporen previsions sobre valoració de publicacions electròniques mitjançant l'exigència, en el seu cas, de l'ISSN. El decret desenvolupa també el nou règim jurídic de la provisió de llocs pel procediment de lliure designació, i regula les permutes i el procediment per a l'adjudicació de la primera destinació d'aquell personal funcionari amb habilitació de caràcter nacional recentment incorporat a la funció pública.

En matèria de provisió temporal, es regulen els nomenaments provisionals, les comissions de servei, les acumulacions de funcions i els nomenaments accidentals. Es preveu, com a novetat, la cooperació que podrà prestar la Generalitat per raons d'urgència a aquelles entitats que en determinades circumstàncies no puguen cobrir els seus llocs reservats.

Finalment, i com s'ha indicat, el decret recull tota la normativa autonòmica sobre nomenaments interins per a llocs reservats a personal funcionari d'Administració local amb habilitació de caràcter nacional, regula les borses de treball i agilitza i millora aspectes de l'anterior normativa, incloent-hi la possibilitat de nomenaments per borsa per a la categoria d'entrada. Així mateix, es regulen, com a annex, unes bases generals de convocatòria per a la constitució d'una nova borsa.

Aquest decret compleix els principis de bona regulació a què es refereix l'article 129 de la Llei 39/2015, d'1 d'octubre, del procediment administratiu comú de les administracions públics. Així, els principis de necessitat i eficàcia es justifiquen en la necessitat d'adaptar la normativa autonòmica als canvis produïts en el règim jurídic del personal funcionari amb habilitació de caràcter nacional per la Llei 27/2013, de 27 de desembre, de racionalització i sostenibilitat de l'Administració Local, i pel Reial decret 128/2018, de 16 de març, així com per la necessitat de millorar els sistemes de gestió en la matèria, tractant d'assegurar la màxima professionalitat en l'exercici de les funcions reservades. Atés el principi de proporcionalitat, aquest decret conté la regulació imprescindible i adequada a la consecució dels seus fins, amb ple respecte a la legislació bàsica estatal i a l'autonomia local. Des de la perspectiva del principi de seguretat jurídica, aquest decret resulta coherent i s'integra plenament en el marc de la normativa bàsica reguladora del personal funcionari amb habilitació de caràcter nacional, eliminant les inseguretats que fins ara implicava tindre una normativa vigent, de manera parcial, per resultar afectada per una legislació estatal bàsica posterior. En aplicació del principi de transparència, el decret incorpora en el seu articulat preceptes que milloren la publicitat i la transparència en els procediments. Finalment, el decret no comporta, des de la perspectiva del principi d'eficiència, més càrregues administratives innecessàries o accessòries.

D'acord amb el que disposa l'article 28.c de la Llei 5/1983, de 30 de desembre, de la Generalitat, del Consell; a proposta del president de la Generalitat, conforme amb el Consell Jurídic Consultiu, prèvia deliberació del Consell, en la reunió de 9 de juliol de 2021,

DECRETE

TÍTOL I

Disposicions generals

*Article 1. Objecte i àmbit d'aplicació*

Aquest decret té per objecte desenvolupar reglamentàriament les competències executives atribuïdes a la Generalitat tant en la normativa bàsica estatal com en la Llei 8/2010, de 23 de juny, de la Generalitat, de règim local de la Comunitat Valenciana, en relació amb el personal funcionari amb habilitació de caràcter nacional que preste serveis en l'àmbit territorial de la Comunitat Valenciana.

TÍTOL II

Llocs de treball reservats a personal funcionari amb habilitació de caràcter nacional

CAPÍTOL I

Creació, classificació i supressió de llocs reservats a personal funcionari amb habilitació de caràcter nacional

*Article 2. Creació, classificació i supressió de llocs de treball necessaris reservats a personal funcionari amb habilitació de caràcter nacional* **1**

1. La creació, la classificació i la supressió dels llocs de treball necessaris reservats a personal funcionari amb habilitació de caràcter nacional, així com la modificació en la classificació d'estos, les realitzarà l'òrgan directiu competent en matèria d'administració local, d'ofici, en supòsits de desaparició d'ens locals, o a instàncies de l'entitat local interessada.

2. Tot procediment de creació de llocs de treball comportarà la corresponent classificació d'aquests, d'acord amb el que s'estableix en la normativa bàsica estatal.

3. Per a la tramitació dels procediments de creació, classificació, supressió i reclassificació dels llocs necessaris, els certificarà la secretaria:

a) L'acord plenari en què es propose la creació, la classificació, la supressió o la reclassificació.

b) La població municipal que hi ha, segons l'última revisió anual del padró d'habitants. Este requisit no serà exigible per a les mancomunitats de municipis.

c) La realització del tràmit d'audiència a les persones interessades i el seu resultat.

4. En aquells supòsits en què la classificació comporte la creació d'un nou lloc de treball o la reclassificació en classe superior del lloc, s'haurà de fer constar l'existència de consignació pressupostària suficient per a sufragar les despeses que deriven d'aquesta, mitjançant el corresponent certificat expedit per la persona que exercisca la funció interventora en la corporació.

5. Les entitats locals interessades en la creació, la classificació, la supressió o la modificació d'un lloc reservat a personal funcionari amb habilitació de caràcter nacional remetran, al departament de la Generalitat competent en matèria d'administració local, la documentació indicada en aquest article.

6. L'òrgan directiu competent en matèria d'administració local, a la vista de la documentació aportada, dictarà, amb els informes previs oportuns, la resolució de creació, classificació, supressió o modificació del lloc.

7. La resolució per la qual es cree, classifique, suprimisca o es modifique un lloc de treball reservat a personal funcionari d'administració local amb habilitació de caràcter nacional, es publicarà en el *Diari Oficial de la Generalitat Valenciana*.

*Article 3. Creació, classificació i supressió dels llocs de col·laboració reservats a personal funcionari amb habilitació de caràcter nacional*

1. Mitjançant la modificació de la seua plantilla o relació de llocs de treball, les entitats locals podran crear discrecionalment i suprimir, d'acord amb el que s'indica en aquest article, pels procediments i amb respecte als drets legalment establits, llocs de treball de col·laboració reservats a personal funcionari amb habilitació de caràcter nacional de la subescala i categoria que procedisca, per a l'exercici de funcions de col·laboració amb els llocs de secretaria, intervenció o tresoreria. En cas de supressió d'un lloc ocupat efectivament per un funcionari o una funcionària amb habilitació de caràcter nacional haurà de garantir-se l'audiència a la persona interessada. En qualsevol cas, la supressió de llocs de col·laboració reservats a personal funcionari amb habilitació de caràcter nacional haurà de basar-se en raons objectives, les quals hauran de justificar-se expressament en el procediment. En particular, en l'expedient haurà de constar la justificació sobre la manera en què s'exerciran les funcions atribuïdes al lloc la supressió del qual es proposa.

2. La classificació d'estos llocs de col·laboració correspon, en tot cas, a l'òrgan directiu competent en matèria d'administració local, que la realitzarà a proposta de l'entitat local interessada, a la qual s'haurà d'adjuntar un certificat de la secretaria, acreditatiu de la modificació de la plantilla o relació de llocs de treball, així com de la publicació definitiva d'esta en el *Butlletí Oficial de la Província*. **2**

3. La resolució de classificació del lloc es publicarà en el *Diari Oficial de la Generalitat Valenciana*, i haurà d'incloure la identificació de l'acord plenari de supressió del lloc, pres per l'entitat local.

4. Una vegada suprimit un lloc de col·laboració cobert per un funcionari o una funcionària amb caràcter definitiu, s'haurà de remetre a la direcció general competent en matèria d'administració local l'acta de cessament del funcionari o de la funcionària i l'acta de presa de possessió en el lloc de treball al qual se l'haja adscrit dins de la mateixa entitat local, d'acord amb el que s'expressa en la normativa bàsica estatal.

*Article 4. Creació, classificació i supressió dels llocs de treball reservats a personal funcionari amb habilitació de caràcter nacional en mancomunitats de municipis*

1. En totes les mancomunitats haurà d'haver-hi, almenys, un lloc de treball reservat a personal funcionari amb habilitació de caràcter nacional.

2. La creació i la classificació dels llocs reservats a personal funcionari amb habilitació de caràcter nacional en les mancomunitats de municipis correspondrà a l'òrgan directiu competent en matèria d'administració local, que la realitzarà a proposta de l'entitat interessada. Els llocs es podran classificar en categoria primera, segona o tercera.

Mentres l'òrgan autonòmic competent no cree i classifique el lloc citat, estes funcions poden ser exercides amb caràcter voluntari i retribuït per algun funcionari o alguna funcionària amb habilitació de caràcter nacional d'algun dels municipis que integren la mancomunitat o, en defecte d'això, per personal funcionari amb habilitació nacional d'una entitat local no integrant d'esta, la designació prèvia del qual serà efectuada pel ple de l'entitat local i serà notificada a l'òrgan autonòmic competent en matèria d'administració local. Este nomenament no podrà tindre una duració superior a un any. **3**

3. En les mancomunitats la secretaria de les quals estiga classificada en classe tercera, l'exercici de les funcions de tresoreria i recaptació s'ajustarà al que es disposa en la normativa bàsica estatal.

4. Per a la creació, classificació i supressió dels llocs reservats serà aplicable el procediment previst en l'article 2 d'aquest decret.

*Article 5. Creació, classificació i supressió dels llocs de treball reservats a personal funcionari amb habilitació de caràcter nacional en àrees metropolitanes*

1. En totes les àrees metropolitanes hi haurà llocs de treball reservats a personal funcionari amb habilitació de caràcter nacional que es classificaran en atenció als criteris poblacionals i pressupostaris previstos en la normativa bàsica estatal.

2. Per a la creació, la classificació i la supressió dels llocs reservats serà aplicable el procediment previst en l'article 2.

*Article 6. Llocs en entitats d'àmbit territorial inferior al municipal*

1. En les entitats d'àmbit territorial inferior al municipal que tinguen la consideració d'entitats locals menors dotades de personalitat jurídica, hi haurà, almenys, un lloc de treball reservat a personal funcionari amb habilitació de caràcter nacional, que es classificarà d'acord amb els criteris poblacionals i pressupostaris previstos per a la resta d'entitats locals.

2. Correspon a l'òrgan directiu competent en matèria d'administració local, d'ofici o a instàncies de l'entitat local menor corresponent, la creació, la classificació i la supressió dels llocs de treball reservats a personal funcionari amb habilitació de caràcter nacional i, si és el cas, l'exempció de l'obligació de mantindre estos llocs, quan concórreguen les circumstàncies previstes en l'article 10 d'este decret. Així mateix, estes entitats podran formar agrupacions en els termes que preveu el present decret. **4**

3. Les funcions reservades a personal funcionari amb habilitació de caràcter nacional en entitats locals menors els llocs dels quals hagen sigut eximits, s'exerciran mitjançant el servei d'assistència a municipis de les diputacions provincials o mitjançant el sistema d'acumulació a una altra secretaria.

4. Per a la creació, la classificació i la supressió dels llocs reservats serà aplicable el procediment previst en l'article 2.

5. Les funcions de tresoreria i recaptació en entitats locals menors classificades en classe tercera les podrà exercir, si així s'estableix en la relació de llocs de treball o en un instrument anàleg, un funcionari o una funcionària d'administració local amb habilitació de caràcter nacional de la corporació a la qual pertanga l'entitat d'àmbit territorial inferior al municipi, o el funcionari o la funcionària propis de la corporació a la qual estiga adscrita l'entitat. Així mateix, podrà exercir-se pels serveis d'assistència de la diputació provincial, per acumulació de funcions a una altra persona habilitada nacional. A falta dels anteriors podrà exercir-se per qualsevol altra persona amb capacitació suficient que preste els seus serveis en l'entitat local menor o, en última instància, per la persona titular de la secretaria-intervenció de l'entitat.

*Article 7. Municipis amb característiques especials*

1. En municipis en els quals concórreguen característiques especials, els llocs reservats podran, a instàncies de l'entitat interessada, classificar-se en classe superior a aquella que els correspondria, de conformitat amb els criteris poblacionals i pressupostaris definits per a la resta d'entitats.

2. S'entén que concorren en el municipi característiques especials quan es produïsquen acusats increments de població en determinades temporades de l'any, concórrega la condició de centre de comarca, s'hi localitzen activitats logístiques, industrials o d'una naturalesa anàloga, d'especial rellevància, compte amb una acció urbanística superior a la normal que puga determinar un significatiu augment poblacional o altres circumstàncies anàlogues.

3. En aquest cas, s'adjuntarà, als certificats de la secretaria a què es refereix l'article 2, un informe justificatiu de la concurrència de les circumstàncies especials descrites.

*Article 8. Permanència*

Les modificacions en la classificació dels llocs de treball previstes en aquest títol no afectaran les destinacions dels qui els estiguen exercint amb caràcter definitiu.

*Article 9. Llocs de tresoreria*

1. En les corporacions locals la secretaria de les quals estiga classificada en primera o segona classe, hi haurà un lloc de treball reservat a personal funcionari d'Administració local amb habilitació de caràcter nacional de la subescala d'intervenció-tresoreria, denominat tresoreria, al qual correspondran les funcions establides per la normativa bàsica estatal per a aquest tipus de lloc.

2. En les corporacions locals la secretaria de les quals estiga classificada en classe tercera, la funció de tresoreria s'exercirà o bé mitjançant la constitució d'una agrupació per al sosteniment en comú del lloc de tresoreria o bé a través dels serveis d'assistència tècnica de les diputacions provincials. Si no s'exerceix per cap de les formes anteriors, la funció es prestarà a través de l'acumulació a una altra persona funcionària amb habilitació nacional, o a través d'un lloc de col·laboració existent en l'entitat, o per personal funcionari propi d'aquesta. Excepcionalment i a falta de tots els supòsits anteriors, la funció de tresoreria l'exercirà la persona titular del lloc de secretaria-intervenció, d'acord amb les previsions de la relació de llocs de treball de l'entitat.

CAPÍTOL II

Llocs eximits

*Article 10. Supòsits*

1. Les entitats locals de la Comunitat Valenciana amb població inferior a 500 habitants i pressupost inferior a 200.000,00 euros podran ser eximides de l'obligació de crear o mantindre el lloc de treball de secretaria, en el cas que no siga possible efectuar una agrupació amb altres entitats locals per a mantindre aquest lloc. Caldrà que conste expressament aquesta circumstància en l'acord plenari que s'adopte sobre l'exempció i serà preceptiu l'informe de la diputació provincial corresponent.

2. Les mancomunitats de municipis podran ser eximides de l'obligació de crear o mantindre llocs propis, reservats a personal funcionari d'Administració local amb habilitació de caràcter nacional, quan el seu volum de serveis o recursos siga insuficient per al manteniment dels llocs esmentats, d'acord amb el que indica la Llei 21/2018, de 16 d'octubre, de mancomunitats de la Comunitat Valenciana.

*Article 11. Exercici de les funcions reservades en les entitats locals eximides*

1. Quan s'haja eximit alguna de les entitats locals a què fa referència l'apartat 1 de l'article anterior, de l'obligació de crear o mantindre llocs propis reservats a personal funcionari d'Administració local amb habilitació de caràcter nacional, les funcions reservades a aquest personal s'exerciran mitjançant personal funcionari amb habilitació de caràcter nacional del servei d'assistència a municipis de la diputació provincial corresponent o mitjançant el sistema d'acumulació a una altra secretaria.

2. En les mancomunitats de municipis eximides, les funcions reservades s'exerciran en els termes descrits en la Llei 21/2018, de 16 d'octubre, de mancomunitats de la Comunitat Valenciana.

3. A fi de garantir l'exercici de les funcions reservades, en l'expedient d'exempció es concretarà el sistema que s'ha elegit.

4. En les entitats eximides, les funcions de tresoreria s'exerciran d'acord amb el que indica l'article 9.2 d'aquest decret.

*Article 12. Procediment* **5**

1. El procediment per a sol·licitar l'exempció s'iniciarà mitjançant un acord plenari de l'entitat local, en el qual es farà menció expressa al compliment dels requisits establits en el present capítol, i correspondrà a l'òrgan directiu competent en matèria d'administració local la seua resolució, amb l'informe previ de la diputació provincial corresponent. En l'acord plenari s'haurà de fer menció expressa a la impossibilitat de mantindre el lloc eximit mitjançant l'agrupació amb altres entitats locals.

2. Aprovada l'exempció, serà publicada en el *Diari Oficial de la Generalitat Valenciana*.

3. Quan desapareguen les circumstàncies que van justificar l'exempció d'un lloc de treball, l'entitat local afectada haurà de sol·licitar la revocació d'esta i procedir a la creació i classificació del lloc de treball corresponent, la qual cosa durà a terme l'òrgan directiu competent en matèria d'administració local, amb l'informe preceptiu previ de la diputació provincial corresponent.

CAPÍTOL III

Assistència i cooperació de les diputacions provincials

*Article 13. Garantia de l'exercici de les funcions reservades*

1. Les diputacions provincials de la Comunitat Valenciana garantiran als municipis dels seus respectius àmbits territorials amb població inferior a 1.000 habitants la prestació dels serveis de secretaria, intervenció, tresoreria i recaptació, en la forma que s'estableix en el present capítol.

2. La garantia de la prestació dels serveis de secretaria, intervenció, tresoreria i recaptació, en els municipis de menys de 1.000 habitants, no implicarà la supressió del lloc de secretaria reservat a personal funcionari d'Administració Local amb habilitació de caràcter nacional de la subescala de Secretaria-Intervenció, en els municipis que tinguen creat i classificat aquest lloc.

3. Els municipis de població inferior a 1.000 habitants, amb llocs reservats a personal funcionari amb habilitació de caràcter nacional creats i classificats, que acrediten la impossibilitat d'exercir les funcions inherents a aquests per vacant, absència, malaltia, abstenció legal o reglamentària de la persona titular, així com per la impossibilitat d'exercir aquestes funcions per qualsevol de les formes previstes en la normativa aplicable, podran sol·licitar a la diputació provincial, mitjançant un decret de l'alcaldia, l'assistència per a l'exercici de les funcions referides. En aquest decret haurà de constar expressament la impossibilitat de l'exercici de les funcions reservades per qualsevol altre mitjà.

4. La garantia prevista en aquest article s'entén sense perjudici de la competència genèrica de les diputacions provincials, en matèria d'assistència i cooperació prevista en la legislació bàsica de règim local, per a qualsevol municipi inclòs en el seu àmbit d'actuació.

*Article 14. Serveis d'assistència tècnica*

1. Les diputacions provincials inclouran, en les seues relacions de llocs de treball, els llocs reservats a personal funcionari d'Administració local amb habilitació de caràcter nacional necessaris per a garantir el compliment de les funcions indicades en l'article anterior, així com per a assegurar la prestació de les funcions reservades en les entitats locals eximides que no exercisquen aquestes a través del sistema d'acumulació de funcions.

2. El departament del Consell competent en matèria d'administració local efectuarà la classificació dels esmentats llocs, a proposta de les entitats respectives. La seua provisió s'ajustarà al que s'estableix en la normativa bàsica estatal i en el present decret.

3. El personal habilitat de caràcter nacional integrant dels serveis d'assistència tècnica de les diputacions provincials exercirà les seues funcions en les entitats eximides i podrà ser comissionat circumstancialment per l'entitat provincial per a garantir l'exercici de les funcions de secretaria, intervenció, tresoreria i recaptació en els termes establits en l'article anterior.

*Article 15. Comissions circumstancials*

1. En els supòsits previstos en la normativa bàsica estatal, les diputacions provincials de la Comunitat Valenciana podran dur a terme comissions circumstancials per a l'exercici de comeses especials relatives a les funcions reservades a personal funcionari amb habilitació de caràcter nacional en municipis amb població inferior a 1.000 habitants, sempre pel temps imprescindible.

2. El procediment s'iniciarà a petició de l'entitat local afectada mitjançant un decret de l'alcaldia. A la vista de les circumstàncies acreditades, la diputació provincial podrà adscriure un funcionari o una funcionària amb habilitació de caràcter nacional del seu respectiu àmbit territorial o pertanyent als seus serveis d'assistència, per a l'exercici de les funcions encomanades. En tot cas el funcionari comissionat o la funcionària comissionada haurà de prestar la seua conformitat, de la qual quedarà constància en l'expedient.

3. Les diputacions provincials comunicaran les comissions circumstancials efectuades al departament del Consell competent en matèria d'administració local.

CAPÍTOL IV

Agrupacions

*Article 16. Agrupacions de secretaria*

1. Les entitats locals, la secretaria de les quals estiga classificada en classe tercera i el volum de recursos o serveis de les quals siguen insuficients, podran sostindre en comú i mitjançant agrupació el lloc de treball de secretaria de classe tercera, al qual correspondrà la responsabilitat administrativa de les funcions pròpies d'aquest lloc en totes les entitats agrupades.

2. S'entendrà que les entitats a agrupar manquen de recursos suficients quan almenys una d'aquestes supere els límits fixats per la legislació reguladora de les hisendes locals en matèria d'autorització d'operacions d'endeutament i no presente en l'exercici immediatament anterior romanent de tresoreria positiu per a despeses generals.

3. En cap cas podran aprovar-se agrupacions de més de tres entitats locals.

*Article 17. Agrupacions d'intervenció i de tresoreria*

1. Les entitats locals que tinguen classificada la secretaria en classe segona podran agrupar-se per al sosteniment en comú dels llocs d'intervenció o de tresoreria en els termes expressats en l'article anterior.

2. Les entitats locals que tinguen classificada la secretaria en classe tercera podran agrupar-se per al sosteniment en comú dels llocs d'intervenció o de tresoreria sense que siga necessària la concurrència dels requisits indicats en l'article 16.2.

3. En cap cas podran autoritzar-se agrupacions d'intervenció o de tresoreria compostes per més de tres entitats locals.

*Article 18. Procediment per a la constitució d'agrupacions*

1. La iniciativa per a la creació d'agrupacions correspondrà a les mateixes entitats locals que pretenguen agrupar-se o, en el seu cas, al departament del Consell competent en matèria d'administració local, amb l'audiència prèvia de les entitats locals afectades.

Tant si el procediment per a la constitució d'agrupacions s'incoa a instàncies de les entitats locals, com si s'acorda d'ofici, serà necessari que concórrega el pronunciament favorable, amb l'informe previ de la secretaria, del Ple de cada corporació local, amb el vot favorable de la majoria absoluta del nombre legal de membres, de conformitat amb l'article 47.2.g de la Llei 7/1985, de 2 d'abril, reguladora de les bases del règim local.

2. L'acord de les entitats locals a què es refereix l'apartat anterior serà sotmés a informació pública pel termini d'un mes, mitjançant la publicació en el butlletí oficial de la província a la qual pertanguen o en els butlletins oficials de cada província en el cas que els municipis no pertanguen a la mateixa província, en la seu electrònica i en els taulers d'edictes dels respectius ajuntaments.

3. En el cas que el lloc a agrupar estiga ocupat per un funcionari o una funcionària amb habilitació de caràcter nacional, se li notificarà l'acord perquè, en el termini de 15 dies, formule les al·legacions que estime convenients.

4. En la mateixa sessió plenària en la qual s'acorde l'agrupació, s'aprovaran també els estatuts que hagen de regir-la, amb la determinació dels òrgans d'aquesta, i les retribucions i cotitzacions socials del lloc de treball que se sostinga en comú, i s'especificarà la distribució del cost, així com la jornada laboral del lloc de treball, entre les entitats locals agrupades.

5. No procedirà l'aprovació de l'expedient d'agrupació mentre es troben coberts amb caràcter definitiu dos o més llocs reservats en les entitats locals que pretenguen agrupar-se.

6. Les entitats locals afectades hauran de sol·licitar amb caràcter preceptiu un informe a la diputació o diputacions provincials afectades, que s'unirà a l'expedient administratiu tramitat.

7. Una vegada acomplits tots els tràmits previstos, l'agrupació serà aprovada per resolució del departament del Consell competent en matèria d'administració local, que determinarà la classificació del lloc de treball resultant i ho comunicarà al ministeri competent en matèria de personal funcionari amb habilitació de caràcter nacional.

8. La resolució es publicarà en el *Diari Oficial de la Generalitat Valenciana*.

*Article 19. La junta de l'agrupació*

La junta de l'agrupació és l'òrgan de govern d'aquesta, encarregat de fixar les normes de funcionament intern. Estarà composta per un mínim de tres i un màxim de cinc membres electes, i, d'aquesta, formarà part la persona que presidisca cadascuna de les entitats locals agrupades o el membre electe de cada entitat local en qui, en el seu cas, aquella delegue. En la composició de la junta es garantirà la presència equilibrada de dones i homes.

*Article 20. Procediment per a la dissolució d'agrupacions*

1. Qualsevol de les entitats locals agrupades podrà acordar la dissolució de l'agrupació. Per a portar a efecte la dissolució, haurà de complir els tràmits següents:

a) Aprovació de la dissolució mitjançant l'adopció, amb l'informe previ de la secretaria, de l'acord plenari corresponent, amb el vot favorable de la majoria absoluta del nombre legal de membres de la corporació, en el qual es faça constar, a més, la corresponent proposta de classificació, o, en el seu cas, l'exempció, del lloc resultant després de la dissolució.

Per al cas que l'acord plenari en què s'aprove la dissolució no s'adopte per totes les entitats locals integrants d'aquesta, l'entitat que inste la dissolució donarà trasllat de l'acord a les entitats que formen l'agrupació perquè, en el termini d'un mes, i mitjançant acord plenari, presenten totes les al·legacions que consideren oportunes. Passat aquest termini, s'entendrà que les entitats locals que no han adoptat la iniciativa hi estan d'acord.

b) En l'acord de dissolució s'haurà de determinar a quina de les entitats locals queda adscrit el personal funcionari amb habilitació de caràcter nacional que estiga exercint el lloc de l'agrupació.

c) Sotmetiment dels acords a audiència de la persona interessada i a informació pública.

d) Informe de la diputació provincial corresponent.

2. La resolució d'aquest procediment correspondrà al departament del Consell competent en matèria d'administració local i es publicarà en el *Diari Oficial de la Generalitat Valenciana*.

*Article 21. Àmbit territorial*

1. L'àmbit territorial de les agrupacions previstes en aquest capítol és autonòmic, sense perjudici del que es disposa en la normativa bàsica estatal sobre la possibilitat d'agrupacions entre entitats locals de diferents comunitats autònomes.

2. Per a constituir una agrupació entre una o diverses entitats locals de la Comunitat Valenciana i una altra o unes altres d'una altra comunitat, es requerirà, a més dels requisits indicats en aquest capítol, els informes favorables dels departaments autonòmics competents en matèria de personal funcionari amb habilitació de caràcter nacional.

3. Si el projecte d'estatuts de l'agrupació indicara que la capitalitat de l'agrupació radica en un municipi situat a la Comunitat Valenciana, la resolució definitiva de l'expedient correspondrà al departament del Consell competent en matèria d'administració local.

*Article 22. Terminis*

El termini màxim per a resoldre els procediments de classificació de llocs de treball previstos en aquest títol serà de quatre mesos.

TÍTOL III

Provisió de llocs de treball reservats a personal funcionari amb habilitació de caràcter nacional

CAPÍTOL I

Disposicions generals

*Article 23. Formes de provisió de llocs de treball*

1. Els llocs de treball reservats a personal funcionari amb habilitació de caràcter nacional que manquen de titular es proveiran de manera definitiva a través dels concursos ordinaris i unitaris i excepcionalment mitjançant els sistemes de lliure designació, permuta o assignació de primera destinació en els termes indicats en la normativa bàsica estatal i en el aquest decret de desenvolupament.

2. A més de l'indicat en l'apartat anterior, els llocs reservats a personal funcionari amb habilitació de caràcter nacional podran proveir-se, de manera temporal, mitjançant els sistemes de nomenament provisional, comissió de serveis, acumulació de funcions, comissió circumstancial, nomenament interí i nomenament accidental.

*Article 24. Coneixement del valencià*

1. Els llocs reservats de les entitats locals que tinguen com a requisit, en les respectives relacions de llocs de treball, el coneixement de l'idioma valencià fins al nivell C1 o equivalent, s'oferiran, tant en el concurs ordinari com en l'unitari, amb el nivell que figure en la relació de llocs de treball.

2. En absència de relació de llocs de treball, les entitats locals que vulguen establir aquest requisit hauran de remetre, al departament del Consell competent en matèria de l'administració local, un certificat d'acord plenari pel qual s'acorde l'establiment del requisit lingüístic per al lloc reservat de què es tracte.

*Article 25. Modificacions en la forma de provisió*

Les modificacions en la forma de provisió dels llocs de treball no afectaran les destinacions de les persones que les exerceixen amb caràcter definitiu.

CAPÍTOL II

Concurs ordinari

*Article 26. Convocatòria*

Els presidents o les presidentes de les entitats locals aprovaran, mitjançant una resolució, la convocatòria del concurs i les bases específiques que regiran aquest, d'acord amb el model aprovat per l'Administració general de l'Estat, i aquestes hauran de ser remeses dins dels 10 primers dies naturals de febrer de cada any a la direcció general competent en matèria d'administració local, per a la seua publicació conjunta en el *Diari Oficial de la Generalitat Valenciana*.

*Article 27. Tribunal de valoració*

1. Una de les cinc persones membres del tribunal de valoració constituït en cada entitat local convocant serà designada, juntament amb la persona membre suplent, per la direcció general competent en matèria d'administració local.

2. A més de les atribucions establides en la normativa bàsica estatal relatives a la valoració dels mèrits generals, autonòmics i específics, correspondrà als tribunals de valoració comprovar, en el seu cas, el coneixement del valencià de les persones aspirants.

3. En el tribunal no podrà figurar personal d'elecció o designació política, d'acord amb el que es disposa en el text refós de la Llei de l'Estatut Bàsic de l'Empleat públic, aprovat pel Reial decret legislatiu 5/2015, de 30 d'octubre.

*Article 28. Actes de cessament i presa de possessió*

Les actes de cessament i presa de possessió s'hauran de remetre, en el termini de tres dies, a la direcció general competent en matèria d'administració local, la qual procedirà a la seua anotació en el Registre integrat de personal funcionari d'administració local amb habilitació de caràcter nacional i en el Registre de mèrits de determinació autonòmica de la Comunitat Valenciana.

*Article 29. Diferiment del cessament i la presa de possessió.*

Per necessitats del servei, la presidència de les entitats locals en què haja de cessar i prendre possessió un o una concursant podrà resoldre diferir el cessament i la presa de possessió fins a un màxim de tres mesos. A l'efecte d'acreditar aquesta circumstància, bastarà la remissió, a la direcció general competent en matèria d'administració local, de sengles resolucions d'alcaldia acreditatives de la conformitat amb aquest diferiment de les dues persones afectades.

Secció primera

Mèrits del concurs ordinari

*Article 30. Mèrits aplicables en el concurs ordinari*

Els mèrits aplicables en el concurs ordinari són els següents:

- els mèrits generals;

- els mèrits de determinació autonòmica, que són els corresponents al coneixement de les especialitats de l'organització territorial de la Comunitat Valenciana, del dret propi d'aquesta i del coneixement del valencià en els termes previstos en la present norma,

- i els mèrits específics directament relacionats amb les característiques i les funcions del lloc.

Secció Segona. Mèrits de determinació autonòmica

*Article 31. Determinació dels mèrits*

Tindran la consideració de mèrits de determinació autonòmica els següents:

1. Experiència professional

A l'efecte d'aquest decret, s'entendrà per experiència professional la permanència i el desenvolupament de funcions durant els deu anys anteriors en les entitats locals del territori de la Comunitat Valenciana o en l'Administració de la Generalitat, per implicar el coneixement de les especialitats de l'organització territorial i de la normativa de la Comunitat Valenciana. Serà computable el temps transcorregut en situacions d'excedència per cura de familiar, excedència per a víctimes de violència gènere i excedència per a víctimes del terrorisme.

2. Formació

Es valorarà la participació en els cursos de formació i perfeccionament que tinguen per objecte les especialitats de l'organització territorial i normativa de la Comunitat Valenciana, amb l'exclusió dels que formen part dels processos selectius. Només es tindran en compte els cursos impartits o homologats per l'Institut Valencià d'Administració Pública, universitats i òrgans adscrits a les diferents conselleries dedicats a la formació i perfeccionament de les seues empleades i els seus empleats públics.

Aquelles activitats de naturalesa diferent dels cursos, com ara jornades, taules redones, trobades, debats o anàlegs, no podran ser objecte de valoració.

3. Coneixements del valencià

De conformitat amb la Llei 4/1983, de 23 de novembre, de la Generalitat, d'ús i ensenyament del valencià, es valorarà el coneixement del valencià com a llengua pròpia de la Comunitat Valenciana, de la Generalitat i de l'Administració local.

El coneixement del valencià s'acreditarà mitjançant el certificat o homologació expedits per la Junta Qualificadora de Coneixements de Valencià i són en tot cas d'aplicació, a l'efecte d'acreditar el coneixement de la llengua valenciana, els criteris d'homologació i validació de títols i certificats aprovats pel departament del Consell competent en matèria de política lingüística.

La valoració del coneixement del valencià s'entén sense perjudici de la consideració d'aquest com a requisit en les bases específiques de les convocatòries que aproven les entitats locals.

4. Altres mèrits

Es consideraran com a altres mèrits l'activitat docent, les publicacions i les col·laboracions, entenent-se per tals les següents:

a) Activitat docent

Serà objecte de valoració la impartició de cursos de formació i perfeccionament que tinguen per objecte les especialitats de l'organització territorial i normativa de la Comunitat Valenciana. Només es tindran en compte els cursos impartits o homologats per l'Institut Valencià d'Administració Pública, les diputacions provincials, universitats i òrgans adscrits a les diferents conselleries dedicats a la formació, perfeccionament o selecció dels seus empleats i empleades públics.

L'activitat docent en aquelles activitats de naturalesa diferent dels cursos, com ara jornades, taules redones, trobades, debats o anàlegs, no podran ser objecte de valoració.

b) Publicacions

Es valoraran les publicacions en matèries relatives a les especialitats de l'organització territorial i normativa de la Comunitat Valenciana. Les publicacions hauran de tindre en tot cas número ISBN, ISSN o equivalent.

c) Col·laboracions

Seran objecte de valoració les col·laboracions amb els òrgans de la Generalitat en matèria de règim local.

*Article 32. Valoració dels mèrits*

1. Experiència professional

L'experiència professional i la permanència es valoraran fins a un màxim de 2 punts, segons les regles següents:

a) Serveis i permanència desenvolupats en llocs de treball del mateix grup i subgrup de personal funcionari que el corresponent a la subescala d'habilitació nacional a la qual es concursa: 0,20 per any.

b) Serveis i permanència desenvolupats en llocs de treball d'un grup o subgrup diferent del corresponent a la subescala d'habilitació nacional a la qual es concursa: 0,10 per any.

2. Formació personal

Es valoraran fins a un màxim d'1,5 punts els cursos de formació i perfeccionament que tinguen per objecte la formació en alguna de les àrees de coneixement pròpies de l'organització territorial i normativa de la Comunitat Valenciana.

La valoració de cada curs s'efectuarà en funció de la seua duració d'acord amb l'escala següent:

a) De 100 o més hores: 1 punt

b) De 75 a 99 hores: 0,75 punts

c) De 50 a 74 hores: 0,65 punts

d) De 25 a 49 hores: 0,50 punts

e) De 15 a 24 hores: 0,25 punts

3. Coneixements de valencià:

El coneixement de valencià es valorarà fins a un màxim de 0,75 punts, d'acord amb l'escala següent:

a) Certificat de nivell A1: 0,15 punts

b) Certificat nivell A2: 0,25 punts

c) Certificat nivell B1: 0,50 punts

d) Certificat nivell B2: 0,55 punts

e) Certificat nivell C1: 0,65 punts

f) Certificat nivell C2: 0,75 punts

En cas de concórrer dos o més certificats acreditatius de coneixements del valencià només es tindrà en compte la puntuació corresponent al del grau més alt aportat.

4. Altres mèrits

Aquests mèrits es valoraran fins a un màxim de 0,25 punts, atesos els criteris següents:

a) La valoració de l'activitat docent serà de 0,03 punts per hora impartida

b) La valoració de les publicacions serà de 0,10 punts per publicació

c) La valoració de les col·laboracions serà de 0,05 punts per col·laboració

*Article 33. Registre de mèrits de determinació autonòmica*

1. El Registre de Mèrits de Determinació Autonòmica, que es gestiona en la direcció general competent en matèria d'administració local, tindrà les següents funcions:

a) El reconeixement i la inscripció dels mèrits de determinació autonòmica a què fan referència els articles anteriors.

b) L'assignació de la puntuació corresponent.

2. El Registre de mèrits de determinació autonòmica tindrà caràcter públic.

3. El funcionament del Registre es regirà, en tot cas, pel que dispose la legislació sobre protecció de dades.

*Article 34. Acreditació de mèrits*

1. L'acreditació de mèrits de determinació autonòmica s'efectuarà d'acord amb els criteris següents:

a) Experiència professional: s'acreditarà a instàncies de la persona interessada mitjançant el corresponent certificat en el qual haurà de constar expressament el grup i el subgrup de titulació en el qual s'enquadre el lloc de treball exercit.

No necessitarà acreditació, i s'inscriurà d'ofici la permanència efectiva i el desenvolupament de funcions, amb caràcter definitiu o en virtut de nomenament provisional, en llocs de treball reservats a personal funcionari amb habilitació de caràcter nacional en entitats locals de la Comunitat Valenciana.

Així mateix, també s'inscriuran d'ofici els serveis prestats en comissió de serveis en l'àmbit territorial de la Comunitat Valenciana quan el funcionari o la funcionària exercisca un lloc de treball amb caràcter definitiu en aquesta.

Als efectes d'inscripció i reconeixement de l'experiència professional, les persones interessades hauran de remetre a la conselleria competent en matèria d'administració local, dins del termini i en la forma escaient, les diligències de cessament i presa de possessió.

b) Formació de personal: els cursos als quals fa referència l'apartat 2 de l'article 31 s'acreditaran a instàncies de la persona interessada, mitjançant el certificat corresponent o document electrònic, en el quals haurà de constar la denominació del curs, duració, programa de matèries a l'efecte de valorar el seu contingut i, si escau, l'homologació per l'òrgan competent

c) Coneixement del valencià: s'acreditarà aquest mèrit a instàncies de la persona interessada, mitjançant una fotocòpia compulsada del títol expedit per la Junta Qualificadora de Coneixements de Valencià, o qualsevol títol homologat o validat per aquesta de conformitat amb la normativa corresponent.

d) Activitat docent: la impartició de classes en cursos de formació als quals es refereix la lletra a, apartat 4, de l'article 31, s'acreditarà a instàncies de la persona interessada, adjuntant el certificat corresponent o fotocòpia compulsada d'aquest, en el qual haurà de constar la denominació del curs, les hores impartides i, en el seu cas, l'homologació per l'òrgan competent. A l'efecte de la seua valoració s'aportarà la ponència, un extracte d'aquesta o qualsevol document que acredite que els continguts estan referits a les especialitats de l'organització territorial i normativa de la Comunitat Valenciana.

e) Publicacions: les publicacions s'acreditaran, a instàncies de la persona interessada, amb una fotocòpia de l'article o un exemplar del llibre publicat o document electrònic vàlid fent referència al mitjà o editorial en el qual s'ha publicat.

f) Col·laboracions: s'acreditaran, a instàncies de la persona interessada, mitjançant el certificat corresponent.

2. En el cas que l'acreditació dels mèrits de determinació autonòmica es realitze a instàncies de la persona interessada, la sol·licitud haurà d'ajustar-se al model d'instància que aparega en la pàgina web de la direcció general competent en matèria d'administració local, a la qual s'adjuntarà la documentació acreditativa del mèrit corresponent a l'efecte d'emplenar el tràmit telemàtic.

3. Rebuda i analitzada la petició de reconeixement, es dictarà una proposta de resolució que es notificarà a la persona interessada en un termini de 10 dies perquè puga efectuar les al·legacions que estime oportunes.

4. Les resolucions de la direcció general competent en matèria d'administració local respecte de les sol·licituds de reconeixement i inscripció dels mèrits tindran lloc amb caràcter general amb motiu de la realització dels dos concursos anuals de mèrits, sense perjudici, si escau, de les resolucions de naturalesa individual que pogueren procedir. Les resolucions de reconeixement de mèrits posaran fi a la via administrativa, de conformitat amb el que es disposa en la llei de procediment administratiu comú de les administracions públiques, donant lloc, si és estimatòria, a la inscripció corresponent en el Registre de mèrits de determinació autonòmica. El termini màxim per a resoldre els procediments de reconeixement de mèrits serà de sis mesos.

*Article 35. Publicació de la puntuació dels mèrits autonòmics a l'efecte de concursos*

1. La direcció general competent en matèria d'administració local, en ocasió de les resolucions per les quals es done publicitat a les bases dels concursos ordinaris i unitaris, publicarà, en el *Diari Oficial de la Generalitat Valenciana*, la relació individualitzada comprensiva de la puntuació corresponent als mèrits reconeguts i inscrits en el Registre de mèrits de determinació autonòmica, en les dates respectives de les resolucions esmentades. Les publicacions respectaran en tot cas el que es disposa en la normativa de protecció de dades que siga aplicable.

2. La puntuació que figure en aquesta relació serà aplicada pels tribunals per a la valoració dels mèrits de determinació autonòmica, sense que siga possible cap acreditació addicional per part dels i de les concursants, ni valoració diferent per part del tribunal.

3. Sense perjudici del que disposen les bases de la convocatòria, a l'efecte de participar en el concurs ordinari i per a acreditar els mèrits de determinació autonòmica, es podrà adjuntar, a la instància de participació, una còpia de l'última resolució publicada en el *Diari Oficial de la Generalitat Valenciana*  relativa a aquests.

*Article 36. Registre integrat*

La direcció general competent en matèria d'administració local exercirà les funcions relatives al Registre integrat de personal funcionari d'administracions previst en la normativa bàsica estatal.

*Article 37. Mèrits específics*

1. Els mèrits específics que podran establir els ens locals, previstos en la normativa bàsica, hauran de subjectar-se als principis d'objectivitat, imparcialitat, mèrit i capacitat d'acord amb els criteris següents:

a) Els cursos hauran de ser impartits o homologats per l'Institut Valencià d'Administració Pública o altres escoles de formació autonòmiques, Institut Nacional d'Administració Pública, universitats i òrgans adscrits a les diferents conselleries o altres administracions públiques dedicats a la formació i perfeccionament de les seues empleades i empleats públics, i l'entitat local establirà el barem corresponent, segons la seua duració, que mai no podrà ser inferior a quinze hores, i la puntuació individualitzada per cada curs. Els cursos es referiran de manera genèrica a les matèries o disciplines relacionades amb les funcions pròpies del lloc.

b) Si s'introdueixen criteris demogràfics, pressupostaris o similars, hauran de ser objectius, ponderats i estar directament vinculats a les característiques del lloc. No podran ser de tal naturalesa que, encara sense relacionar-ho directament, estiguen vinculats a un municipi o entitat local determinada, de tal forma que resulte excloent el seu compliment per a altres persones concursants en relació amb altres entitats.

c) La impartició de docència en els cursos a què fa referència l'apartat a d'aquest article haurà de versar sobre matèries relacionades directament amb el lloc a exercir.

d) Les professions o activitats hauran d'haver sigut exercides en el sector públic i versaran sobre matèries relacionades directament amb el lloc a exercir.

2. Quan la direcció general competent en matèria d'administració local considere que els barems de mèrits específics no són conforme amb els principis d'objectivitat, imparcialitat, mèrit i capacitat podrà requerir l'entitat perquè els modifique o impugnar l'acord aprovatori d'aquests en els termes establits en la legislació de règim local.

CAPÍTOL III

Provisió per lliure designació

*Article 38. Classificació dels llocs per a la seua provisió per lliure designació*

1. Les entitats locals que, de conformitat amb la normativa bàsica estatal, puguen tindre, en les seues plantilles i relacions de llocs de treball, llocs reservats per a la seua provisió pel sistema de lliure designació podran sol·licitar al departament del Consell competent en matèria d'administració local la classificació d'aquest per a la seua provisió per aquest sistema.

2. A aquesta petició hauran d'adjuntar la documentació següent:

a) Certificat de l'acord de modificació de la relació de llocs de treball, així com de la seua publicació en el butlletí oficial de la província, on quede reflectida l'opció pel sistema de lliure designació. En aquest acord es motivarà el caràcter directiu del lloc i la seua especial responsabilitat.

b) Certificat de la secretaria acreditatiu que s'ha realitzat el tràmit d'audiència a les persones interessades i el resultat d'aquest.

3. Rebuda aquesta documentació, la direcció general competent en matèria d'administració local, sol·licitarà el preceptiu informe del Ministeri competent en matèria de funció pública local per a aquells llocs en què aquest siga exigible.

4. Una vegada rebut l'informe indicat en l'apartat anterior, la direcció general competent en matèria d'administració local continuarà la tramitació de l'expedient. Si aquest informe fóra desfavorable a la classificació, s'ordenaria l'arxivament de l'expedient i es comunicaria aquesta circumstància a l'entitat local sol·licitant.

*Article 39. Convocatòria i tràmits*

1. Per a la provisió pel sistema de lliure designació, els presidents o les presidentes de les entitats locals hauran de remetre la convocatòria a la direcció general competent en matèria d'administració local, que comprovarà el compliment dels requisits previstos en la normativa aplicable, i exigirà, en cas de ser necessària, l'oportuna esmena, d'acord amb el que es preveu en les disposicions reguladores del procediment administratiu comú.

2. Complits els tràmits anteriors, la direcció general competent en matèria d'administració local procedirà a la publicació de la convocatòria en el *Diari Oficial de la Generalitat Valenciana*  i a la remissió d'aquesta publicació al Ministeri competent en matèria de funció pública local en el termini màxim de deu dies.

3. En cas de produir-se un cessament en un lloc de lliure designació, i sense perjudici del que es disposa en la normativa bàsica estatal, s'haurà de remetre al departament competent en matèria d'Administració local a més de la corresponent acta de cessament, la de presa de possessió en el nou lloc assignat.

*Article 40. Incompliment de l'obligació de convocar*

1. En el cas que una entitat local no convocara un lloc reservat que ha de proveïr-se pel sistema de lliure designació en el termini de tres mesos establit en la normativa d'aplicació, la direcció general competent en matèria d'administració local formularà un requeriment a aquesta perquè procedisca a aprovar la convocatòria en el termini màxim d'un mes.

2. Transcorregut aquest mes sense que s'haja rebut aquesta convocatòria en la direcció general competent en matèria d'administració local, aquesta iniciarà un expedient de reclassificació d'ofici d'aquest lloc al sistema de concurs.

CAPÍTOL IV

Altres formes de provisió definitiva

*Article 41. Permutes*

1. Amb l'informe previ favorable de la presidència de les entitats locals afectades i amb la conformitat del personal funcionari interessat, la direcció general competent en matèria d'administració local, dins del seu àmbit territorial, podrà autoritzar permutes sempre que concórreguen les circumstàncies següents:

a) Que els llocs de treball que es vulguen permutar siguen de la mateixa subescala i categoria i els corresponga idèntica forma de provisió.

b) Que disposen del nivell de valencià exigit, en el seu cas, com a requisit d'accés en la relació de llocs de treball d'algun dels llocs implicats en la permuta.

2. No es podran autoritzar permutes si es dóna alguna de les circumstàncies següents:

a) Que a algun funcionari o a alguna funcionària sol·licitant li falten menys de deu anys per a complir l'edat de jubilació forçosa.

b) Que estiguen participant en un concurs de mèrits pendent de resolució.

*Article 42. Primera destinació*

1. A l'efecte de l'assignació per l'Administració general de l'Estat de la primera destinació a les persones que hagen superat les proves d'accés a la condició de personal funcionari amb habilitació de caràcter nacional, la direcció general competent en matèria d'Administració Local remetrà la totalitat dels llocs vacants no adjudicats en l'anterior concurs unitari, així com, en el seu cas, aquells que van participar en el concurs ordinari però hi haja constància, per part de la direcció general, de la inexistència de sol·licituds de participació per haver-ho comunicat així els presidents o les presidentes de les respectives entitats.

2. En l'àmbit de la Comunitat Valenciana seran aplicables a les assignacions de la primera destinació les disposicions sobre diligències de cessaments, preses de possessió i diferiments que s'estableixen per a l'adjudicació dels llocs per concurs.

CAPÍTOL V

Formes de provisió temporal de llocs per personal funcionari de carrera

Secció primera

Provisió temporal de llocs reservats per personal funcionari amb habilitació de caràcter nacional

*Article 43. Nomenaments provisionals*

1. La direcció general competent en matèria d'administració local, en l'àmbit del seu territori, podrà efectuar nomenaments provisionals a personal funcionari amb habilitació de caràcter nacional que porte almenys dos anys en un lloc de treball obtingut per concurs, amb caràcter prioritari sobre les formes de provisió previstes en els articles 44 i 45 d'aquest decret i sobre els nomenaments interins previstos en el capítol VI d'aquest títol, en llocs vacants o en aquells altres que no estiguen ocupats efectivament per les persones titulars per trobar-se en alguna de les circumstàncies següents:

a) Comissió de serveis

b) Suspensió provisional

c) Excedència per cura de fills durant els dos primers anys

d) Incapacitat temporal

e) Altres supòsits d'absència

2. Els nomenaments provisionals recauran en personal funcionari de la subescala i categoria en què estiga reservat el lloc. Quan això no siga possible, i amb caràcter excepcional, podran recaure en persones habilitades d'altres subescales o categories en els termes expressats en la normativa estatal d'aplicació.

3. Seran requisits per a poder efectuar un nomenament provisional:

a) La petició de la persona funcionària interessada i la conformitat de l'entitat local, per decret o resolució de la presidència d'aquesta, quan es tracte d'accedir a llocs de la mateixa subescala i categoria del funcionari o de la funcionària sol·licitant.

b) La petició, mitjançant decret o resolució de la presidència de l'entitat local de destinació, i l'escrit de conformitat de la persona funcionària interessada, quan es tracte de nomenaments provisionals per a llocs d'una subescala o categoria diferent de la que exerceix la persona funcionària sol·licitant.

4. En els supòsits de reingrés al servei actiu, supressió de llocs de col·laboració o cessament en els llocs de lliure designació, la direcció general competent en matèria d'administració local garantirà un nomenament provisional al personal funcionari afectat, preferentment en llocs de la mateixa subescala i categoria. En aquests supòsits bastarà la petició de la persona funcionària interessada i un decret o una resolució de la presidència de l'entitat local en què manifeste la posició d'aquesta, o, en cas d'haver-hi diverses peticions, realitzant l'oportuna proposta raonada a favor del candidat o de la candidata més idonis per al seu exercici; tot això sense perjudici, en els casos de supressió de llocs de col·laboració o cessament en els llocs de lliure designació, del dret que assisteix el personal funcionari afectat de poder optar per continuar prestant serveis en els llocs de treball assignats per l'entitat local en els termes de la legislació estatal.

5. Els nomenaments provisionals comportaran el cessament automàtic de la persona que ocupara el lloc amb anterioritat per nomenament accidental o interí, o que estiguera realitzant les funcions de forma acumulada. Així mateix, els nomenaments provisionals implicaran, en el seu cas, el cessament en el lloc que estiguera exercint la persona sol·licitant.

6. El termini possessori serà de tres dies, si es tracta d'un lloc en la mateixa localitat, o d'un mes, si es tracta d'un lloc situat en localitat diferent.

7. La direcció general competent en matèria d'administració local podrà deixar sense efecte el nomenament provisional, bé a proposta motivada de l'entitat local interessada, amb audiència prèvia de la persona afectada, o bé a instàncies de la persona nomenada provisionalment, amb l'informe previ de la corporació.

*Article 44. Comissions de serveis*

1. La direcció general competent en matèria d'administració local podrà concedir comissions de serveis a personal funcionari amb habilitació de caràcter nacional amb destinació definitiva en entitats locals de la Comunitat Valenciana, per a ocupar llocs reservats de la mateixa o diferent subescala a aquest tipus de personal en entitats locals valencianes.

Per a conferir comissions de servei haurà de quedar acreditat en l'expedient que no ha sigut possible efectuar un nomenament provisional.

2. Així mateix, podrà conferir comissions de serveis per a llocs no reservats de l'Administració local del subgrup A1 i per a cooperar o prestar assistència tècnica en l'Administració del Consell, d'acord amb el que es disposa en la normativa autonòmica de funció pública en aquest últim cas.

3. En l'àmbit de l'Administració local, la concessió d'aquestes comissions de serveis tindrà lloc per un termini màxim d'un any, prorrogable per un altre més, sense que siga possible romandre més de dos anys en comissió de serveis en llocs de treball no reservats legalment, la forma de provisió dels quals siga el concurs de mèrits o la lliure designació.

4. El procediment per a atorgar una comissió de serveis s'iniciarà a sol·licitud de l'administració interessada, amb la conformitat del funcionari o la funcionària i de l'entitat on preste els seus serveis, i es requereix, tant per a la petició com per a la conformitat de l'entitat local, la resolució de la presidència d'aquesta.

5. A petició de les entitats locals interessades, la direcció general competent en matèria d'administració local podrà donar publicitat de les ofertes de comissions de serveis, a través del seu portal web o per qualsevol altre mitjà telemàtic disponible, i ho traslladarà al Col·legi Professional Provincial corresponent.

*Article 45. Acumulació de funcions*

1. La direcció general competent en matèria d'administració local, en l'àmbit del seu territori, podrà autoritzar, al personal funcionari amb habilitació de caràcter nacional que es trobe ocupant un lloc de treball reservat a aquest, a exercir, en una entitat local diferent, i en un lloc de la mateixa o diferent subescala i categoria, les funcions reservades, en els supòsits previstos en l'apartat 1 de l'article 43 i pel temps de la seua duració. Per a autoritzar l'acumulació de funcions, haurà de quedar acreditat en l'expedient que no ha sigut possible efectuar un nomenament provisional, ni una comissió de serveis.

2. Per a autoritzar l'acumulació de funcions, serà necessària la sol·licitud de l'entitat local interessada, formalitzada mitjançant una resolució de la presidència, juntament amb la conformitat del funcionari o la funcionària, i de la presidència de l'entitat local en la qual preste els seus serveis.

3. L'exercici de les funcions acumulades donarà dret a la percepció d'una gratificació, a càrrec de l'entitat local on exerceix les funcions acumulades, de fins al 30 per 100 de les retribucions fixes, exclosos els triennis, corresponents al lloc principal. Les funcions acumulades han d'exercir-se fora de la jornada ordinària del lloc de treball.

Només es podrà exercir un nomenament en acumulació.

4. En tot cas, la provisió del lloc per concurs, lliure designació, nomenament provisional, comissió de serveis o la reincorporació de la persona titular d'aquest, determinarà el cessament de qui estiguera exercint-ne les funcions.

5. Podran acordar-se acumulacions per a l'exercici de les funcions reservades, en entitats eximides de l'obligació de mantindre llocs reservats a personal habilitat de caràcter nacional.

Secció segona

Provisió temporal de llocs reservats per un altre personal funcionari

*Article 46. Nomenaments accidentals*

1. La direcció general competent en matèria d'Administració Local efectuarà nomenaments accidentals en els termes previstos en la normativa bàsica estatal.

2. Per a supòsits d'incapacitat temporal inferiors a un mes, absència de la persona titular del lloc per vacances, assumptes propis o altres causes, i sempre per a períodes de duració inferiors a un mes, les entitats locals remetran a la direcció general competent en matèria d'administració local els nomenaments accidentals proposats. Aquests nomenaments hauran de recaure en personal funcionari de carrera que estiga preferentment en possessió de la titulació exigida per a l'accés al lloc o capacitat suficient. En cap cas serà possible la realització de nomenaments mensuals consecutius a una única persona.

Així mateix les entitats locals podran proposar, amb caràcter genèric, el nomenament accidental de personal funcionari propi per a cobrir els llocs reservats en els supòsits indicats en l'apartat anterior. En tot cas aquestes autoritzacions genèriques no podran tindre una duració superior a la de l'any en curs.

En els supòsits expressats en aquest apartat no serà necessari acreditar la impossibilitat de la provisió del lloc pels procediments previstos en els articles anteriors.

3. Mitjançant un decret de l'alcaldia, les entitats locals podran sol·licitar a la direcció general competent en matèria d'administració local nomenaments accidentals de duració superior a un mes. Serà requisit imprescindible aportar la conformitat de la persona funcionària proposada. El nomenament tindrà lloc sempre que no existisca personal funcionari amb habilitació de caràcter nacional interessat en la provisió d'aquest.

Secció tercera

Revocacions

*Article 47. Revocacions*

Els òrgans competents per a efectuar els nomenaments a què es refereix el present capítol ho són així mateix per a la revocació d'aquests, que es realitzarà per un procediment anàleg a l'establit per al nomenament, en el qual seran necessaris els informes favorables de les entitats afectades i la conformitat de la funcionària o el funcionari afectat. En tot cas les revocacions hauran de ser motivades.

Secció quarta

Cooperació de la Generalitat per raons d'urgència

*Article 48. Procediment*

1. Les entitats locals que, per vacant, absències prolongades o baixes de llarga duració, no disposen de personal funcionari d'Administració local amb habilitació de caràcter nacional i es troben davant greus problemes de gestió que impedisquen el normal funcionament de l'entitat local podran sol·licitar la cooperació del departament del Consell competent en matèria d'administració local.

2. Per a fer efectiva aquesta cooperació, la direcció general competent en matèria d'administració local disposarà d'una llista de personal funcionari amb habilitació de caràcter nacional, que haja decidit expressament incorporar-s'hi, oberta a totes les subescales i categories. Per a la formalització d'aquesta llista es podrà comptar amb la col·laboració de les associacions professionals més representatives d'aquest personal funcionari.

3. A l'efecte del que estableix l'apartat 1 d'aquest article, les entitats afectades presentaran una sol·licitud de cooperació, a la direcció general competent en matèria d'Administració Local, en què acrediten la concurrència dels requisits enunciats en l'apartat esmentat, així com la impossibilitat d'exercir les funcions reservades per qualsevol dels mitjans de provisió temporal previstos per a personal funcionari amb habilitació de caràcter nacional o per una funcionària o un funcionari interí.

4. A la vista de la petició formulada per l'entitat local, la direcció general competent en matèria d'Administració Local, amb la valoració prèvia de les circumstàncies concurrents, podrà comissionar o acordar l'acumulació de funcions d'una de les persones funcionàries de la llista a l'entitat sol·licitant, per a la qual cosa haurà de comptar amb la conformitat de l'entitat on prestarà els seus serveis i la de la funcionària o el funcionari afectat. La crida a aquests es farà per ordre de puntuació de mèrits, ateses, en tot cas amb caràcter preferent, la subescala i categoria corresponent al lloc a ocupar.

5. Al personal funcionari amb habilitació de caràcter nacional que siga comissionat o acumule funcions mitjançant aquest procediment se li assignarà la puntuació corresponent a les col·laboracions previstes com a mèrit de determinació autonòmica, a raó de 0,05 punts per actuació.

6. Així mateix, la direcció general competent en matèria d'Administració Local podrà elaborar, juntament amb els col·legis professionals oportuns, altres llistes de professionals per a l'exercici d'aquesta funció de col·laboració. Aquesta opció tindrà sempre caràcter subsidiari respecte de la del personal funcionari i es durà a terme per a funcions de caràcter puntual d'acord amb la normativa de personal al servei de les administracions públiques vigent.

*Article 49. Terminis*

El termini màxim per a resoldre els procediments de provisió temporal previstos en aquest capítol serà de quatre mesos.

CAPÍTOL VI

Formes de provisió temporal de llocs per personal funcionari interí

*Article 50. Personal interí*

1. Els llocs reservats a personal funcionari amb habilitació de caràcter nacional podran ser exercits per personal funcionari interí sempre que quede acreditada la impossibilitat del seu exercici per personal funcionari de carrera amb els requisits i procediments establits en la normativa bàsica i en aquest decret.

2. En els casos de llocs de treball reservats a personal funcionari d'administració local amb habilitació nacional sostinguts en comú per diverses entitats locals en règim d'agrupació, les referències d'aquest decret a l'entitat local s'entendran efectuades a l'òrgan de govern de l'agrupació.

Secció primera

Selecció per les entitats locals

*Article 51. Procediment i requisits*

1. Les entitats locals valencianes podran seleccionar i proposar el nomenament de personal funcionari interí d'acord amb el procediment descrit en aquest article.

2. Prèviament a l'inici del procediment per a la selecció de personal funcionari interí, serà requisit indispensable sol·licitar, a l'òrgan competent en matèria d'administració local, un informe on quede acreditada la impossibilitat de provisió del lloc per personal funcionari de carrera amb habilitació de caràcter nacional.

3. Les bases de selecció hauran de contindre necessàriament l'expressió de la classe i les característiques del lloc la provisió del qual es pretenga, els requisits que han de tindre les persones aspirants, el termini de presentació de sol·licituds, que no podrà ser inferior a cinc ni superior a 15 dies hàbils, els mèrits objecte de valoració, la forma d'acreditació d'aquests i la composició del tribunal.

4. Els requisits per a participar en el procés selectiu seran els mateixos que els exigits per a accedir a la condició de personal funcionari de carrera de la subescala i categoria a la qual pertanga el lloc de treball.

5. Els mèrits hauran de ser objectius i adequats a les característiques del lloc de treball i s'hauran de valorar en tot cas la superació d'exercicis per a l'accés a la condició de personal funcionari amb habilitació de caràcter nacional, l'experiència professional en l'àmbit de la funció pública i les titulacions acadèmiques aportades per les persones aspirants.

6. La convocatòria i les bases de selecció seran aprovades per la presidència de la corporació i seran objecte de publicació en el butlletí oficial de la província corresponent i en la seu electrònica de la corporació.

7. La proposta que formule el tribunal podrà contindre una o més persones suplents, que haurien de ser nomenades en el cas que la persona candidata seleccionada no acreditara els requisits necessaris per a participar en la selecció o no prenguera possessió en el termini establit, així com en el cas que, amb posterioritat al seu nomenament, tinga lloc el seu cessament. Aquesta proposta haurà de respectar, en tot cas, el número d'ordre obtingut per les persones suplents en les proves realitzades.

8. Mitjançant un decret de l'alcaldia es proposarà, al departament competent en matèria d'administració local, el nomenament interí corresponent, i s'haurà d'acreditar el compliment dels principis constitucionals d'igualtat, mèrit, capacitat i publicitat. El nomenament definitiu correspondrà a la persona titular de la direcció general competent en matèria d'administració local.

Secció segona

Borses de treball per a la provisió interina de llocs de treball reservats a personal funcionari amb habilitació de caràcter nacional

*Article 52. Supòsits*

Les entitats locals de la Comunitat Valenciana podran fer ús de les borses de treball previstes en aquest decret per a proveir de manera interina els llocs reservats a personal funcionari d'Administració local amb habilitació de caràcter nacional, sempre que no siga possible la provisió d'aquests mitjançant nomenament provisional, comissió de serveis o acumulació de funcions d'acord amb la normativa aplicable en matèria de personal funcionari amb habilitació de caràcter nacional.

*Article 53. Requisits d'accés a les borses de treball*

1. Per a accedir a les borses de treball previstes en aquest decret les persones aspirants hauran de tindre els requisits que s'establisquen en les bases de les respectives convocatòries i en tot cas algun dels següents:

a) Haver superat algun dels exercicis de les proves d'accés a les subescales de secretaria-intervenció, secretaria categoria d'entrada o intervenció-tresoreria categoria d'entrada, realitzades en els últims cinc anys abans de la convocatòria de les borses.

b) Haver exercit com a personal funcionari interí designat per l'òrgan autonòmic competent en places reservades a personal funcionari amb habilitació de caràcter nacional, almenys durant un any en els últims cinc anys.

2. Per a formar part de les borses de treball serà requisit ineludible superar el mòdul formatiu que s'establisca en les bases de les diferents convocatòries.

*Article 54. Constitució de les borses de treball*

1. La direcció general competent en matèria d'administració local constituirà una borsa de treball per a la provisió amb caràcter interí de llocs reservats a personal funcionari d'Administració local amb habilitació de caràcter nacional reservats a les subescales de secretaria-intervenció, secretaria d'entrada i intervenció-tresoreria categoria d'entrada. A aquest efecte, s'aprovaran reglamentàriament les bases de les convocatòries, que hauran de respectar, en tot cas, els principis d'igualtat, mèrit, capacitat i publicitat.

2. Les bases de cada convocatòria contindran els requisits i mèrits a aportar per les persones aspirants, així com un mòdul formatiu de caràcter eminentment pràctic que tindrà caràcter eliminatori. Aquestes seran objecte de publicació en el *Diari Oficial de la Generalitat Valenciana*. Els mèrits a aportar per les persones aspirants s'inclouran en les bases de les diferents convocatòries i s'ajustaran en el seu contingut als previstos en la normativa autonòmica aplicable en matèria de personal habilitat de caràcter nacional. En tot cas hauran d'aportar:

a) Fotocòpia compulsada de la titulació acadèmica exigida en la convocatòria o certificat acadèmic que acredite haver realitzat els estudis i els tràmits necessaris per a l'obtenció del títol.

b) Declaració responsable de no haver sigut separada, mitjançant un expedient disciplinari, del servei de cap administració pública, ni trobar-se inhabilitada per a l'exercici de les funcions públiques.

c) Domicili a l'efecte de notificacions, així com un o diversos telèfons de contacte i, correu electrònic.

3. La relació provisional de personal aspirant admés es publicarà en el *Diari Oficial de la Generalitat Valenciana*. Aquesta publicació inclourà la convocatòria de les persones aspirants al mòdul formatiu.

4. Les persones aspirants que superen el mòdul formatiu conformaran les borses de treball, i s'ordenaran en funció de la puntuació obtinguda de la suma dels mèrits aportats, i la relació es publicarà, així mateix, en el *Diari Oficial de la Generalitat Valenciana*. Les places vacants seran oferides a les persones aspirants que corresponguen d'acord amb l'ordre disposat en aquest article.

*Article 55. Tribunal*

1. Per a cada borsa que es cree, hi haurà un òrgan col·legiat encarregat de seleccionar les persones aspirants a formar-ne part. Les persones membres seran designades per la persona titular de la direcció general competent en matèria d'administració local, garantint en tot cas la presència equilibrada de dones i homes en la seua composició.

2. Són membres d'aquest:

a) Presidència: la persona que ocupe la subdirecció general competent en matèria d'Administració Local o persona en qui delegue.

b) Vocalies:

- Una persona funcionària de carrera del grup A1 pertanyent a la direcció general competent en matèria d'administració local.

- Una persona funcionària amb habilitació de caràcter nacional proposada pels col·legis de secretaris, interventors i tresorers d'Administració local de la Comunitat Valenciana.

- Una persona funcionària d'Administració local pertanyent al grup A1 proposada per la Federació Valenciana de Municipis i Províncies.

c) Secretaria: una persona funcionària pertanyent al grup A1 de la direcció general competent en matèria d'administració local, que actuarà amb veu i vot.

*Article 56. Funcionament de les borses de treball*

1. Produïda una vacant o situació assimilada en un lloc reservat a personal funcionari d'Administració local amb habilitació de caràcter nacional, l'entitat local interessada dirigirà, en el seu cas, una petició de nomenament interí a la direcció general competent en matèria d'administració local, en la qual indicarà el motiu de la vacant o absència de la persona titular i altres circumstàncies del lloc que estime d'interés. La petició es condicionarà a l'existència d'alguna persona funcionària d'habilitació nacional en situació d'expectativa de nomenament o interessada en la cobertura d'aquest lloc, i així s'haurà de fer constar expressament en aquesta.

2. La direcció general amb competències en matèria d'administració local oferirà el lloc a les persones incloses en la corresponent borsa de treball per l'ordre en què hi figuren. La persona aspirant haurà d'acceptar l'oferta o renunciar-hi, per escrit o per qualsevol mitjà que permeta la constància, fins i tot correu electrònic, en el termini conferit per la direcció general amb competència en matèria d'administració local.

3. En cas d'acceptació, la direcció general amb competència en matèria d'administració local dictarà resolució de nomenament interí en favor d'aquesta persona aspirant. La persona candidata nomenada haurà de prendre possessió del lloc oferit en el termini màxim d'un mes des de l'endemà de la notificació d'aquesta resolució.

4. La persona candidata que no accepte el lloc de treball o renuncie al lloc de treball oferit mitjançant aquest procediment, excepte malaltia, permís per maternitat, paternitat, situació d'estar exercint un lloc en l'escala d'habilitació nacional en una Administració local, que el seu domicili diste més de 50 quilòmetres de la destinació proposada o causa de força major, serà situada en l'últim lloc de la borsa. La direcció general competent en matèria d'Administració Local podrà resoldre l'exclusió de la llista d'aquella persona integrant de la borsa que al·legue la distància com a causa de la renúncia al lloc en més de cinc ocasions.

5. El personal funcionari interí cessarà automàticament quan el lloc de treball que ocupe siga proveït de manera efectiva per personal funcionari d'Administració local amb habilitació nacional, siga mitjançant nomenament definitiu, nomenament provisional, comissió de serveis o acumulació de funcions. En aquest supòsit, el personal funcionari interí que ha cessat s'incorporarà a la borsa de treball en el lloc que ocupava inicialment. Durant el temps que exercisca interinament un lloc de treball mitjançant aquest procediment no serà tingut en compte a l'efecte de crides posteriors a la seua presa de possessió.

*Article 57. Caducitat de les borses*

1. Transcorreguts cinc anys des de la constitució de la borsa, aquesta haurà de renovar-se, i caducarà quan se'n forme la nova. A aquest efecte, la direcció general amb competència en matèria d'administració local iniciarà els tràmits per a la constitució d'una nova borsa amb l'antelació suficient.

2. Sense perjudici del que es disposa en l'apartat anterior, la direcció general competent en matèria d'administració local podrà obrir nous terminis a l'efecte d'incorporar noves persones aspirants a aquesta i d'aportació de nous mèrits.

3. Les persones funcionàries interines que es troben exercint llocs continuaran en aquests fins que siguen ocupats per una persona habilitada.

*Article 58. Comunicacions*

1. Els nomenaments i cessaments del personal interí integrant de les borses es comunicaran a les persones interessades i a les entitats locals afectades.

2. Les entitats locals remetran a la direcció general competent en matèria d'administració local les preses de possessió i de cessament, dins dels tres dies hàbils següents a aquell en què es produïsquen.

TÍTOL IV

Règim disciplinari

*Article 59. Règim jurídic*

1. El règim disciplinari aplicable al personal funcionari amb habilitació de caràcter nacional que preste serveis a la Comunitat Valenciana es regirà pel que es disposa en la normativa bàsica estatal.

2. Quan, d'acord amb la citada normativa, la competència per a incoar l'expedient disciplinari recaiga en la direcció general competent en matèria d'administració local, aquest s'iniciarà exclusivament a instàncies del Ple de l'entitat local.

DISPOSICIONS ADDICIONALS

*Primera. Primera destinació*

La direcció general competent en matèria d'administració local facilitarà al ministeri competent en matèria de personal funcionari amb habilitació de caràcter nacional la relació de llocs vacants existents en l'àmbit territorial de la Comunitat Valenciana que no hagen sigut adjudicats en els concursos unitari i ordinari immediatament anteriors.

*Segona. Fi de la via administrativa*

Les resolucions a què fa referència aquest decret posen fi a la via administrativa, de conformitat amb la normativa de règim jurídic de les administracions públiques i del procediment administratiu comú.

*Tercera. Bases generals de la convocatòria de la borsa per a la provisió de personal interí*

S'aproven les bases generals per a les convocatòries de borses de treball per a la provisió de llocs de treball reservats a personal funcionari d'Administració local amb habilitació de caràcter nacional, que s'estableixen en l'annex d'aquest decret.

DISPOSICIONS TRANSITÒRIES

*Primera. Llocs de tresoreria en municipis amb secretaries classificades en classe segona*

Els municipis amb secretaria classificada en classe segona que, a l'entrada en vigor d'aquest decret, no tinguen creat i classificat el lloc de tresoreria hauran de sol·licitar al departament autonòmic competent en matèria d'administració local la creació i classificació d'aquest mitjançant el procediment descrit en aquest decret.

*Segona. Agrupacions*

Els requisits indicats en aquest decret, per a la constitució d'agrupacions de llocs reservats a personal funcionari amb habilitació de caràcter nacional, no seran d'aplicació a les agrupacions existents amb anterioritat a l'entrada en vigor d'aquest decret.

*Tercera. Personal funcionari interí que estiga prestant serveis*

El personal funcionari interí designat per la direcció general competent en matèria d'administració local, que estiga ja desenvolupant funcions reservades amb anterioritat a la creació de les borses de treball, i que s'incorpore a aquestes en virtut del que es disposa en aquest decret, continuarà desenvolupant les seues funcions, sense que s'efectue la crida prevista en l'article 56, mentre no es produïsca el seu cessament.

*Quarta. Adaptació del Registre de mèrits*

El caràcter públic del Registre de Mèrits de Determinació Autonòmica estarà condicionat a la implementació de les oportunes aplicacions informàtiques habilitades a aquest efecte amb una duració màxima de 18 mesos des de l'entrada en vigor d'aquest decret.

DISPOSICIÓ DEROGATÒRIA

*Única. Derogació normativa*

Queden expressament derogats, a l'entrada en vigor d'aquest decret, el Decret 32/2013, de 8 de febrer, pel qual es regula el règim jurídic dels funcionaris d'Administració local amb habilitació de caràcter estatal en l'àmbit territorial de la Comunitat Valenciana, i el Decret 154/2016, de 21 d'octubre, pel qual es regula el procediment de selecció de funcionaris interins i es creen les borses de treball per a la provisió interina de llocs de treball reservats a personal funcionari amb habilitació de caràcter nacional.

DISPOSICIONS FINALS

*Primera. Incidència pressupostària*

L'aprovació d'aquest decret no tindrà cap incidència pressupostària en els capítols de despeses assignades al departament competent en matèria d'administració local i la seua implementació es durà a terme amb els mitjans personals i materials de l'esmentat centre directiu.

*Segona. Entrada en vigor*

Aquest decret entrarà en vigor l'endemà de la publicació en el *Diari Oficial de la Generalitat Valenciana*.

València, 9 de juliol de 2021

El president de la Generalitat

XIMO PUIG I FERRER

ANNEX

Bases generals per a la convocatòria de les borses de treball per a la provisió interina de llocs de treball reservats a personal funcionari amb habilitació de caràcter nacional

L'article 92 bis, apartat 7, de la Llei 7/1985, de 2 d'abril, reguladora de les bases del règim local, en la redacció donada per la Llei 27/2013, de 27 de desembre, de racionalització i sostenibilitat de l'Administració local, atribueix a les comunitats autònomes la competència per al nomenament de personal interí en llocs reservats a personal funcionari d'Administració local amb habilitació de caràcter nacional. Aquesta competència es recull, així mateix, en l'article 164, apartat 7, de la Llei 8/2010, de 23 de juny, de règim local de la Comunitat Valenciana.

Aquest annex regula el procediment de selecció de personal funcionari interí mitjançant borses de treball per a cobrir els llocs vacants reservats a personal funcionari amb habilitació de caràcter nacional, amb una major agilitat i garantint els principis constitucionals d'igualtat, mèrit, capacitat i publicitat, en execució del que preveu aquest decret.

*Primera. Objecte i règim jurídic*

1. Les presents bases regularan les convocatòries que es realitzen per la direcció general competent en matèria d'Administració Local, per a la constitució de borses de treball per a la provisió amb caràcter interí de llocs de treball reservats a personal funcionari amb habilitació de caràcter nacional de les subescales de secretaria-intervenció, de secretaria categoria d'entrada i d'intervenció-tresoreria categoria d'entrada.

2. Serà aplicable a les convocatòries el que es disposa en el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic; en l'article 53 i els altres que siguen d'aplicació del Reial Decret 128/2018, de 16 de març, pel qual es regula el règim jurídic dels funcionaris d'Administració local amb habilitació de caràcter nacional; en la Llei 8/2010, de 23 de juny, de la Generalitat, de règim local de la Comunitat Valenciana; en aquest decret; en la Llei 7/1985, de 2 d'abril, reguladora de les bases del règim local, i en la Llei 4/2021, de 16 d'abril, de la Generalitat, de la Funció Pública Valenciana, i la seua normativa de desenvolupament, en allò que no s'opose a la legislació anterior.

3. Els actes que posen fi als procediments selectius hauran de ser motivats. La motivació dels actes dels tribunals, dictats en virtut de discrecionalitat tècnica en el desenvolupament de la comesa de valoració que aquests tenen atribuïda, estarà referida al compliment de les normes reglamentàries i d'aquesta convocatòria.

*Segona. Convocatòria*

Les convocatòries de les borses de treball previstes en aquestes bases correspondran a la persona titular de la direcció general competent en matèria d'Administració Local i s'hauran de publicar en el *Diari Oficial de la Generalitat Valenciana*.

*Tercera. Requisits de les persones aspirants*

1. Per a accedir a les borses de treball les persones aspirants hauran de complir, a més dels requisits generals establits en l'article 56 del text refós de l'Estatut Bàsic de l'Empleat públic, algun dels següents requisits:

a) Haver superat algun dels exercicis de les proves d'accés a les subescales de secretaria-intervenció, secretaria categoria d'entrada o intervenció-tresoreria categoria d'entrada, realitzades en els cinc anys anteriors a la data de la convocatòria de les borses.

b) Haver exercit com a funcionària interina o funcionari interí designat per l'òrgan autonòmic competent en places reservades a personal funcionari amb habilitació de caràcter nacional, almenys durant un any.

2. Les persones aspirants, així mateix, hauran de posseir alguna de les titulacions acadèmiques següents: llicenciatura, enginyeria, arquitectura o grau, segons el que es preveu en el text refós de la Llei de l'Estatut Bàsic de l'Empleat públic per a l'ingrés en els cossos o escales classificats en el subgrup A1, expedides totes aquestes per centres oficials reconeguts, o estar en condicions d'obtindre-les en la data en què acabe el termini de presentació de sol·licituds. En el cas de titulacions obtingudes a l'estranger haurà d'acreditar-se la seua homologació pel Ministeri competent en matèria d'universitats o qualsevol altre òrgan de l'Administració competent per a això.

3. Aquests requisits s'hauran de tindre en el moment de finalitzar el termini de presentació de sol·licituds.

4. Tindran caràcter preferent, pel seu número d'ordre, les persones aspirants que figuren en la relació de persones candidates de l'Institut Nacional d'Administració Pública, que hauran de sol·licitar expressament la seua participació en la bossa autonòmica sense més tràmit.

*Quarta. Sol·licituds*

1. Les persones que desitgen participar en els diferents procediments formularan la seua sol·licitud, en instància oficial original, segons els models, requisits i terminis previstos en les respectives convocatòries. S'haurà d'acreditar en tot cas el compliment dels requisits d'accés i dels mèrits objecte de valoració previstos en aquestes bases generals.

2. Les persones aspirants hauran de formular expressament en la sol·licitud una declaració expressa i formal que tenen tots i cadascun dels requisits de la convocatòria, referits sempre a la data d'expiració del termini de presentació de sol·licituds, i els hauran d'acreditar posteriorment, en el cas que foren seleccionats.

*Cinquena. Taxa d'admissió*

1. Per a poder participar en el present procediment, les persones aspirants hauran d'abonar la quantitat que s'indique en la resolució de convocatòria. El pagament de les taxes s'acreditarà mitjançant l'oportú justificant que l'entitat bancària en què s'haja efectuat l'ingrés farà constar en l'exemplar corresponent de l'imprés de sol·licitud. La falta d'acreditació de l'abonament de la taxa determinarà l'exclusió de la persona aspirant. El pagament podrà fer-se electrònicament a través de la passarel·la de pagaments d'acord amb el que es dispose en la convocatòria.

2. Les persones amb diversitat funcional que tinguen una discapacitat igual o superior al 33 % estaran exemptes del pagament dels drets d'examen. Aquestes persones aspirants hauran de presentar un certificat, expedit per l'òrgan autonòmic competent o òrgans competents d'altres administracions públiques, que acredite una discapacitat igual o superior al 33 % i ho facen constar marcant una creu en l'apartat corresponent de la sol·licitud. Les persones aspirants amb discapacitat que sol·liciten mesures d'adaptació, hauran d'assenyalar amb una ics (X) el tipus de discapacitat: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en l'imprés de sol·licitud, d'acord amb la següent classificació:

a) Eliminació de barreres arquitectòniques i taula adaptada a la cadira de rodes.

b) Ampliació del temps de duració de la prova. Per poder dur a terme aquesta mesura d'adaptació les persones aspirants hauran d'adjuntar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.

c) Augment de la grandària dels caràcters del qüestionari, per dificultats de visió.

d) Necessitat d'intèrpret a causa de sordesa.

e) Sistema braille d'escriptura o ajuda d'una persona per invident.

f) Unes altres, especificant-ne quines.

3. Així mateix, estaran exempts del pagament les persones membres de famílies nombroses de categoria especial. Les persones membres de famílies nombroses de categoria general gaudiran d'una bonificació del 50 % de la taxa; per a això hauran d'adjuntar el títol de família nombrosa en vigor, expedit per l'òrgan competent, i faran constar aquesta circumstància en la sol·licitud.

4. Únicament procedirà la devolució de les taxes en els supòsits i procediments previstos en la Llei 20/2017, de 28 de desembre, de la Generalitat, de taxes.

*Sisena. Admissió de les persones aspirants*

1. Finalitzat el termini de presentació de sol·licituds, la persona titular de la direcció general competent en matèria d'administració local publicarà en el *Diari Oficial de la Generalitat Valenciana*  i en la pàgina web de la direcció general competent en matèria d'Administració Local, la relació de persones aspirants admeses i excloses, indicant, en aquest últim cas, la causa d'exclusió i concedint un termini de deu dies hàbils perquè es puguen formular reclamacions o esmenar els defectes que hagen motivat l'exclusió.

2. Conclòs el termini de presentació de reclamacions i esmenes, i resoltes aquestes, la persona titular de la direcció general competent en matèria d'administració local elevarà a definitives les llistes de persones admeses i excloses mitjançant una resolució que es publicarà igualment en el *Diari Oficial de la Generalitat Valenciana*  i en la pàgina web de la direcció general competent en matèria d'Administració Local. Aquesta publicació inclourà la convocatòria de les 80 primeres persones aspirants admeses a la realització del mòdul formatiu.

*Setena. Tribunal*

1. La designació de les persones membres del tribunal la realitzarà la persona titular de la direcció general competent en matèria d'administració local, garantint en tot cas la presència equilibrada de dones i homes en la seua composició.

2. La relació nominal de les persones membres del tribunal es publicarà en la pàgina web de la direcció general competent en matèria d'Administració Local. La presidència del tribunal podrà designar les persones col·laboradores, ajudantes i assessores especialistes que estime oportú.

3. Les persones membres del tribunal estan subjectes als supòsits d'abstenció i recusació previstos en els articles 23 i 24 de la Llei 40/2015, d'1 d'octubre, de règim jurídic del sector públic, i no poden ser nomenades membres, o persones col·laboradores o assessores del tribunal, les persones que hagen fet tasques de preparació de persones aspirants a proves selectives en els cinc anys anteriors a la publicació d'aquesta convocatòria.

4. El tribunal es constituirà amb la convocatòria prèvia del president o la presidenta. Per a la vàlida constitució d'aquest serà necessària l'assistència d'almenys tres de les persones membres, titulars o suplents, i és preceptiva la presència del president o la presidenta i del secretari o la secretària.

5. El procediment d'actuació del tribunal s'ajustarà en tot moment al que disposen els articles 15 al 18 de la Llei 40/2015, d'1 d'octubre, de règim jurídic del sector públic.

6. A l'efecte de comunicacions o de qualsevol altra incidència, la seu del tribunal es fixa en la seu de la direcció general competent en matèria d'administració local (en el moment de l'aprovació de les bases generals, la Direcció General d'Administració Local, plaça de Manises 1, 46220 València).

7. El tribunal, a l'efecte de gratificacions i indemnitzacions, es regirà pel que es disposa en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris, i per l'Ordre de 23 de juliol de 1998, de la Conselleria d'Economia, Hisenda i Administració Pública, per la qual es desenvolupa aquest (DOGV de 15.09.1998).

*Huitena. Valoració de mèrits*

1. Els mèrits a valorar en la convocatòria per part del tribunal s'ajustaran al barem següent:

A) Formació:

A1) Una o més de les següents titulacions acadèmiques: Llicenciatura en Dret, en Ciències Polítiques i de l'Administració, en Sociologia, en Administració i Direcció d'Empreses, en Economia, en Ciències Actuarials i Financeres, o el títol de Grau corresponent, expedides per centres oficials reconeguts (independents de l'exigida com a requisit d'admissió, que no es puntuarà en cap cas): 3 punts per cada títol.

A2) Per cada exercici superat en les últimes cinc convocatòries per a l'accés a qualsevol de les subescales de personal funcionari amb habilitació de caràcter nacional (independents de l'exigit com a requisit d'admissió, que no es puntuarà en cap cas): 2 punts per cada exercici superat.

A3) Per assistència a cursos o màsters relacionats amb el lloc de treball relatius a dret públic, administratiu, contractació, personal, béns, règim local, dret financer i tributari, comptabilitat, gestió economicofinancera i pressupostària, comptabilitat pública, urbanisme i medi ambient, impartits o homologats per l'INAP, l'IVAP o altres centres de formació oficials dependents d'altres administracions públiques.

- Entre 10 i 20 hores: 0,20 punts.

- Entre 21 i 50 hores: 0,40 punts.

- Entre 51 i 100 hores: 0,60 punts.

- Més de 100 hores: 1 punt.

Les activitats de naturalesa diferent com a jornades, taules redones, trobades, debats o anàlegs no seran objecte de valoració.

B) Experiència: Per cada any complet d'experiència com a funcionària o funcionari interí designat per l'òrgan competent de la comunitat autònoma en llocs reservats a personal funcionari amb habilitació de caràcter nacional: 2 punts. Podran prorratejar-se els períodes inferiors a l'any.

C) Coneixement del valencià:

1) Nivell C2 o equivalent: 0,90 punts

2) Nivell C1 o equivalent: 0,80 punts.

3) Nivell B2 o equivalent: 0,55 punts.

4) Nivell B1 o equivalent: 0,35 punts.

2. Les persones integrants d'alguna de les borses d'interins creades per la direcció general competent en matèria d'Administració Local per a llocs reservats a personal funcionari amb habilitació de caràcter nacional únicament hauran d'aportar els mèrits obtinguts amb data posterior a les convocatòries en les quals aquestes van participar.

*Novena. Mòdul formatiu*

1. Les persones aspirants admeses d'acord amb el que estableixen aquestes bases hauran de superar un mòdul formatiu de 60 hores, convocat i organitzat per la direcció general competent en matèria d'Administració Local. La crida serà escalonada i es convocaran en primera instància les primeres 80 persones admeses d'acord amb els mèrits aportats i valorats segons disposa la base huitena. Es convocaran successius mòduls formatius per a les persones integrants de la borsa en funció de les necessitats de provisió de nous llocs de treball, sense que puga en cap cas ocupar-se interinament un lloc de treball sense que s'haja superat el mòdul formatiu.

2. El mòdul se centrarà en aspectes pràctics relacionats amb l'exercici de les funcions pròpies de la subescala de secretaria-intervenció, especialment en matèria de dret administratiu, règim local, recursos humans, contractació, pressupost i urbanisme.

3. El tribunal valorarà la participació en el curs de formació i qualificarà la persona aspirant d'apta o no apta. L'assistència al curs no donarà dret a cap indemnització.

*Deu. Elaboració de la borsa*

Conclosa la valoració de les persones aspirants i el primer tram del mòdul formatiu, el tribunal l'elevarà a la direcció general competent en matèria d'Administració Local per a la seua aprovació i posterior publicació en el *Diari Oficial de la Generalitat Valenciana*  i classificarà les persones aspirants per l'ordre de puntuació obtingut.

*Onze. Règim d'impugnacions i d'al·legacions*

1. Les resolucions de la persona titular de la direcció general competent en matèria d'Administració Local previstes en aquest decret posaran fi a la via administrativa i les persones interessades podran interposar davant de la direcció general esmentada un recurs potestatiu de reposició, dins del termini d'un mes a comptar des de l'endemà de la publicació o notificació, o directament un recurs contenciós administratiu davant la jurisdicció contenciosa administrativa, en el termini de dos mesos a comptar des de l'endemà de la publicació o notificació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

2. Contra els actes de tràmit del tribunal, les persones aspirants poden formular totes les al·legacions que creguen convenients, que es tindran en compte, si escau, en la puntuació final del procés selectiu.

--------------------

1 Els apartats 1, 3 i 6 de l'article 2 es modifiquen per l'article 62 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10536 de 09.12.2024).

2 L'apartat 2 de l'article 3 es modifica per l'article 62 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

3 L'apartat 2 de l'article 4 es modifica per l'article 62 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

4 L'apartat 2 de l'article 6 es modifica per l'article 62 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

5 Els apartats 1 i 3 de l'article 12 es modifiquen per l'article 62 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI